**ZmluvA o poskytovaní technickej PODPORY a údržby informačného systému Register adries**

**č. OVO1-2019/000541-002**

uzavretá podľa § 269 ods. 2 zákona č. 513/1991 Zb. Obchodného zákonníka   
v znení neskorších predpisov (ďalej len „Obchodný zákonník“) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**Zmluva**“)

**ZMLUVNÉ STRANY**

**Objednávateľ:** Slovenská republika zastúpená Ministerstvom vnútra Slovenskej republiky

Sídlo: Pribinova 2, 812 72 Bratislava, Slovenská republika

IČO: 00 151 866

DIČ:

V zastúpení:

Bankové spojenie: Štátna pokladnica

IBAN:

(ďalej len „**Objednávateľ**“)

a

**Poskytovateľ:**

Obchodné meno:

Sídlo:

IČO:

DIČ:

V zastúpení:

Zapísaný:

Bankové spojenie:

Číslo účtu:

(ďalej len ako **„Poskytovateľ“**)

Poskytovateľ a Objednávateľ ďalej spoločne ako **„Zmluvné strany“** alebo jednotlivo ako **„Zmluvná strana“**

## Článok 1 – Úvodné ustanovenia

1. Dňa 25.10.2011 uzavrel Objednávateľ so spoločnosťou NESS Slovensko, a.s., so sídlom Galvaniho 15/C, 821 04 Bratislava, IČO: 00 603 783, Zmluvu o dielo č. SE-OVO1-2011/000910-014 v znení neskorších dodatkov, predmetom ktorej bolo vytvoriť pre Objednávateľa a dodať Objednávateľovi dielo pozostávajúce z:

• Vývoja a dodania softvérového riešenia Registra adries

• Migrácie údajov registra adries

• Dodania počítačového zariadenia

(ďalej len „**ZoD**“).

1. Poskytovateľ predložil svoju ponuku vo verejnom obstarávaní na predmet zákazky „Služby technickej podpory a údržby informačného systému Register adries“, vyhlásenom v Úradnom vestníku Európskej únie č. xxxxx a vo Vestníku verejného obstarávania č. xxxxxx (ďalej len „**Verejné obstarávanie**“) a v zmysle príslušných ustanovení zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej len „**zákon o verejnom obstarávaní**“) bol Objednávateľom vyhodnotený ako úspešný uchádzač.

## Článok 2 – Definície

1. **APV** – programové vybavenie/software obsiahnuté v  Diele.
2. **Dielo** – dielo (Informačný systém Registra adries) vytvorené a dodané na základe ZoD.
3. **IS** – Informačný systém Registra adries, ktorý je Dielom a ktorý pozostáva z technických prostriedkov (HW)  a programového vybavenia /softwaru (APV a SW), ktorého komponenty alebo časti boli dodané na základe ZoD.
4. **Projektový manažér Objednávateľa** - je osoba, ktorá je oprávnená v mene Objednávateľa koordinovať činnosti, pri ktorých je potrebná súčinnosť pri plnení tejto Zmluvy, ktorá má nevyhnutné odborné znalosti a aj právomoci v rozsahu stanovenom v tejto Zmluve zaväzovať Objednávateľa, predovšetkým však bude poskytovať profesionálnu a rýchlu komunikáciu s druhou Zmluvnou stranou, pričom je zároveň poverená informovať Objednávateľa o všetkých aspektoch, ktoré majú zásadný vplyv na plnenie predmetu tejto Zmluvy, pripravovať dodatky k Zmluve pre ich písomné schválenie osobám oprávneným zaväzovať zmluvné strany (štatutárnym orgánom, resp. ich splnomocneným alebo povereným zástupcom), a vykonávať pri realizácii tejto Zmluvy v mene Objednávateľa ďalšie činnosti, ktoré mu do jeho kompetencie zveruje táto Zmluva.
5. **Projektový manažér Poskytovateľa** - je osoba, ktorá je oprávnená v mene Poskytovateľa koordinovať činnosti, pri ktorých je potrebná súčinnosť pri plnení tejto Zmluvy, ktorá má nevyhnutné odborné znalosti a aj právomoci v rozsahu stanovenom v tejto Zmluve zaväzovať Poskytovateľa, predovšetkým však bude poskytovať profesionálnu a rýchlu komunikáciu s druhou Zmluvnou stranou, pričom je zároveň poverená informovať Poskytovateľa o všetkých aspektoch, ktoré majú zásadný vplyv na plnenie predmetu tejto Zmluvy, pripravovať dodatky k Zmluve pre ich písomné schválenie osobám oprávneným zaväzovať zmluvné strany (štatutárnym orgánom, resp. ich splnomocneným alebo povereným zástupcom), a vykonávať pri realizácii tejto Zmluvy v mene Poskytovateľa ďalšie činnosti, ktoré mu do jeho kompetencie zveruje táto Zmluva.
6. **Zákon o registri partnerov verejného sektora** – zákon č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov.
7. **Zákon o ochrane osobných údajov** – zákon č. 18/2018 Z. z. o ochrane osobných údajov a o zmene a doplnení niektorých zákonov.
8. **Nariadenie GDPR** - Nariadenie Európskeho parlamentu a Rady (EÚ) č. 2016/679 zo dňa 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane osobných údajov).

## Článok 3 – Predmet Zmluvy

1. Predmetom tejto zmluvy je záväzok Poskytovateľa za podmienok dohodnutých v tejto Zmluve riadne a včas poskytnúť Objednávateľovi služby prevádzky, podpory a aplikačného rozvoja IS uvedené v bode 3.2 tohto článku Zmluvy (ďalej len „**Služby**“ alebo „**predmet Zmluvy**“) a záväzok Objednávateľa za riadne a včas poskytnuté služby zaplatiť Poskytovateľovi cenu v súlade s článkom 7 tejto Zmluvy. Detailná špecifikácia poskytovaných Služieb je definovaná v Prílohe č.1 a v Prílohe č. 2 Zmluvy.
2. Poskytovateľ sa zaväzuje poskytovať Objednávateľovi Služby v zmysle Prílohy č. 1 a Prílohy č. 2 Zmluvy:

3.2.1 v rámci mesačného paušálu (ďalej len „**Paušálne služby**“);

3.2.2 na základe osobitných písomných požiadaviek Objednávateľa (ďalej len „**Služby na objednávku**“), ktorých obsah bude definovaný na základe dohody Zmluvných strán formou písomných objednávok Objednávateľa, postupom podľa Prílohy č. 1 tejto Zmluvy, vychádzajúcich z jednotkových cien uvedených v Prílohe č. 3 Zmluvy (ďalej len „**objednávky**“ alebo samostatne ako „**objednávka**“).

## Článok 4 – Riadenie Zmluvy

* 1. Zmluvné strany sa dohodli, že podstatnou úlohou Projektového manažéra Objednávateľa a Projektového manažéra Poskytovateľa bude:

1. koordinovať činnosti, pri ktorých je potrebná súčinnosť oboch Zmluvných strán.
2. operatívne prijímať rozhodnutia, ktoré budú predchádzať prípadným problémom v prevádzke predmetu tejto Zmluvy.
3. eskalovať otázky a problémy, pri ktorých je nutná súčinnosť vrcholového manažmentu Zmluvných strán
4. na pravidelnej báze prerokovať plnenie tejto Zmluvy.
   1. Pre vylúčenie pochybností Zmluvné strany deklarujú, že Projektový manažér Objednávateľa ani Projektový manažér Poskytovateľa nemá oprávnenie prijímať také rozhodnutie a zaväzovať Zmluvné strany takým spôsobom, ktorý by bol v rozpore s ustanoveniami tejto Zmluvy alebo by mal za následok zmenu ceny za služby uvedené v tejto Zmluve, resp. úhradu nákladov, ktoré neboli dohodnuté v tejto Zmluve alebo vznik nových práv a povinností Zmluvných strán neuvedených v tejto Zmluve.
   2. Zmluvné strany si osobitne dohodnú ďalšie práva a povinnosti Projektového manažéra Objednávateľa a Projektového manažéra Poskytovateľa, ak táto Zmluva neurčuje inak.

## Článok 5 – Nahlasovanie Incidentov

* 1. Detailný proces nahlasovania a riešenia identifikovaných Incidentov bude upravený samostatným projektovým dokumentom schváleným Objednávateľom a Poskytovateľom v zmysle tejto Zmluvy, zohľadňujúc najmä Prílohu č. 1 tejto Zmluvy.
  2. Objednávateľ sa zaväzuje hlásiť Incidenty len prostredníctvom zamestnancov so zodpovedajúcou kvalifikáciou v oblasti informačných technológií.
  3. Každý z nahlásených Incidentov musí byť Poskytovateľom spracovaný. V prípade nesprávne určenej úrovne závažnosti Incidentu môže Poskytovateľ navrhnúť zmenu úrovne závažnosti Incidentu.

## Článok 6 – Informačná bezpečnosť

Zmluvné strany sa dohodli, že Poskytovateľ je povinný vykonávať Služby v zmysle tejto Zmluvy podľa štandardov uvedených vo Výnose Ministerstva financií Slovenskej republiky č. 55/2014 Z. z. o štandardoch pre informačné systémy verejnej správy v znení neskorších predpisov platnom a účinnom podľa § 32 zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov, resp. podľa ďalšieho všeobecne záväzného právneho predpisu, ktorý bude vydaný po uzatvorení Zmluvy a ktorým bude doplnený alebo nahradený výnos uvedený v tomto článku Zmluvy.

## Článok 7 – Cena

* 1. Objednávateľ je povinný uhrádzať Poskytovateľovi cenu za poskytnuté Služby v zmysle článku 3 Zmluvy vo výške určenej podľa Prílohy č. 3 tejto Zmluvy a príslušnú DPH podľa všeobecne záväzných právnych právnych predpisov platných na území Slovenskej republiky (ďalej len „**Cena**“).
  2. Objednávateľ je povinný uhrádzať cenu za poskytnuté Paušálne služby a príslušnú DPH za plnenia podľa článku 3 bod 3.2.1 tejto Zmluvy pravidelne mesačne vo forme mesačnej paušálnej platby, vo výške uvedenej v Prílohe č. 3 Zmluvy.
  3. Objednávateľ je povinný uhrádzať cenu za poskytnuté Služby na objednávku podľa článku 3 bod 3.2.2 tejto Zmluvy na základe faktúry vystavenej Poskytovateľom, ktorej prílohou bude akceptačný protokol potvrdzujúci rozsah poskytnutých plnení, ak táto Zmluva neurčuje inak.
  4. Objednávateľ uhradí Poskytovateľovi cenu za poskytnuté plnenia na základe faktúry vystavenej Poskytovateľom. Poskytovateľ je oprávnený faktúry vystavovať vždy k poslednému dňu mesiaca, v ktorom boli Plnenia Poskytnuté.
  5. Faktúra musí byť Objednávateľovi doručená v troch (3) exemplároch v slovenskom jazyku a musí obsahovať náležitosti podľa zákonom č. 222/2004 Z. z. o dani z pridanej hodnoty v znení neskorších predpisov a nasledujúce údaje:
     1. číslo tejto Zmluvy,
     2. identifikácia fakturovaného plnenia podľa článku 3 tejto Zmluvy.
  6. Splatnosť faktúry, ktorá bude mať náležitosti daňového dokladu, je 30 kalendárnych dní a začne plynúť po jej doručení Objednávateľovi. Faktúra sa považuje za zaplatenú dňom odpísania fakturovanej sumy vrátane DPH z účtu Objednávateľa.
  7. Ak predložená faktúra nebude vystavená v súlade s touto Zmluvou, Objednávateľ ju bezodkladne vráti Poskytovateľovi na doplnenie a/alebo prepracovanie s uvedením nedostatkov, ktoré sa majú odstrániť. Nová 30-dňová lehota splatnosti začne plynúť dňom nasledujúcim po dni, v ktorom bola riadne doplnená a/alebo prepracovaná faktúra doručená Objednávateľovi.
  8. Platby, ktoré má zaplatiť Objednávateľ, sa uhradia na bankový účet, ktorý Poskytovateľ uviedol v tejto Zmluve.

## Článok 8 – Autorské práva

* 1. Poskytovateľom v rámci plnenia predmetu tejto Zmluvy poskytované Služby, alebo ich časť, môže mať povahu, prípadne môže zahŕňať jedno alebo viac autorských diel podľa Autorského zákona, ktoré boli vytvorené alebo ktorých vytvorenie bolo Poskytovateľom zabezpečené špecificky na účely plnenia tejto Zmluvy (ďalej ktorékoľvek z nich len „**Autorské dielo**“).
  2. Poskytovateľ poskytuje Objednávateľovi k Autorskému dielu vzniknutému na základe tejto Zmluvy výhradný a časovo neobmedzený (po dobu trvania príslušných práv duševného vlastníctva) súhlas (licenciu) na jeho použitie výlučne len pre účely vykonávania vlastných činností Objednávateľa v zmysle osobitného právneho predpisu, na území Slovenskej republiky a ďalej nasledujúcimi spôsobmi:
     1. použitie Autorského diela v prípadoch jeho poškodenia na náhradnom systéme a vytvoriť potrebné kópie pre účely bezpečnosti a archivácie,
     2. vyhotovenie neobmedzeného množstva rozmnoženín Autorského diela pre internú potrebu Objednávateľa a pre výkon vlastných činností Objednávateľom,
     3. verejné rozširovanie originálu a/alebo rozmnoženín Autorského diela prevodom užívacieho práva osobám, ktorým Objednávateľ udelil súhlas (sublicenciu) na použitie Autorského diela podľa odseku 8.4 tohto článku, a/alebo osobám, na ktoré Objednávateľ postúpil licenciu na použitie Autorského diela podľa odseku 8.5 tohto článku Zmluvy,
     4. spracovanie, úpravy alebo preklad Autorského diela (tak strojového kódu, ako aj zdrojového kódu) samotným Objednávateľom alebo Objednávateľom poverenými tretími osobami len v nasledujúcich prípadoch:
        1. ak Poskytovateľ neodstráni vady Autorského diela riadne a včas za podmienok uvedených v tejto Zmluve, alebo
        2. v prípade vzniku udalosti vážne ohrozujúcej bezpečnosť a/alebo prevádzkyschopnosť Autorského diela (softvéru) a Poskytovateľ na základe výzvy Objednávateľa včas (najneskôr v lehote 5 (piatich) pracovných dní odo dňa jej doručenia Poskytovateľovi) neurobil opatrenia potrebné na odvrátenie vzniku škody a/alebo vady na/v autorskom diele, resp. je objektívne nemožné, aby Poskytovateľ tak včas urobil na základe písomnej výzvy Objednávateľa, alebo
        3. Poskytovateľ zanikne bez právneho nástupcu, alebo
        4. po uplynutí doby 30 (tridsiatich) pracovných dní odo dňa obdŕžania požiadavky Objednávateľa na spracovanie, úpravu alebo preklad Autorského diela (softvéru), ak medzi Objednávateľom a Poskytovateľom nedôjde k dohode o podmienkach spracovania, úpravy alebo prekladu Autorského diela za cenu obvyklú v danom mieste a čase, alebo
        5. Poskytovateľ nie je schopný spracovať, upraviť alebo preložiť Autorské dielo (softvér) podľa požiadaviek Objednávateľa,
        6. použitie Autorského diela spôsobmi a za podmienok uvedených v § 88 a § 89 Autorského zákona.
  3. Objednávateľ je oprávnený spracované a/alebo upravené, a/alebo preložené Autorské dielo použiť spôsobmi a v rozsahu uvedenými v odseku 8.2 tejto Zmluvy.
  4. Objednávateľ je oprávnený udeliť iným štátnym orgánom Slovenskej republiky a/alebo štátnym rozpočtovým organizáciám, a/alebo príspevkovým organizáciám Slovenskej republiky, a/alebo obciam, a/alebo vyšším územným celkom, a/alebo iným osobám, na ktoré je/bude prenesený výkon štátnej správy v oblasti, na ktorý bol vytvorený, a/alebo osobám, ktorým Objednávateľ bude poskytovať informácie z informačného systému, súhlas (sublicenciu) na použitie Autorského diela a/alebo spracovaného, a/alebo upraveného, a/alebo preloženého Autorského diela výlučne len v rozsahu licencie udelenej Poskytovateľom Objednávateľovi na základe tejto Zmluvy (odsek 8.2), k čomu Poskytovateľ udeľuje svoj súhlas.
  5. Objednávateľ je oprávnený postúpiť Zmluvou licenciu na použitie Autorského diela a/alebo spracovaného, upraveného a/alebo preloženého Autorského diela v rozsahu podľa odseku 8.2 tejto Zmluvy na iné štátne orgány Slovenskej republiky a/alebo štátne rozpočtové organizácie a/alebo príspevkové organizácie Slovenskej republiky, a/alebo obce, a/alebo vyššie územné celky a/alebo na iné osoby, na ktoré je/bude prenesený výkon štátnej správy v oblasti, na ktorý bol vytvorený, k čomu Poskytovateľ udeľuje svoj súhlas.
  6. Ak nie je uvedené inak, Poskytovateľ touto Zmluvou prevádza na Objednávateľa všetky osobitné práva Poskytovateľa databázy, ktoré Poskytovateľ ako Poskytovateľ databázy má k súčastiam plnenia predmetu Zmluvy, ktoré sú databázou, podľa § 131 Autorského zákona, v rozsahu uvedenom v tomto článku.
  7. Licencia v súlade s týmto článkom Zmluvy sa udeľuje za odplatu, ktorá je zahrnutá v cene podľa tejto Zmluvy.
  8. Poskytovateľ vyhlasuje a zodpovedá za to, že bude osobou oprávnenou vykonávať k Autorskému dielu podľa tejto Zmluvy majetkové práva autora v zmysle § 90 Autorského zákona, alebo na základe zmluvy s autorom, spoluautorom alebo vykonávateľom autorských majetkových práv k Autorskému dielu najmenej v rozsahu potrebnom na udelenie Licencie podľa tejto Zmluvy.
  9. Poskytovateľ vyhlasuje a zodpovedá za to že k Autorskému dielu je oprávnený udeliť Licenciu v rozsahu podľa tejto Zmluvy, a že mu nie sú známe akékoľvek práva tretích osôb, ktoré by bránili použitiu Autorského diela alebo jeho časti Objednávateľom v zmysle Licencie podľa tejto Zmluvy.
  10. Ak sa preukáže vyhlásenie Poskytovateľa podľa ods. 8.8 a 8.9 tohto článku ako nepravdivé, je Poskytovateľ povinný uvedenú právnu vadu na vlastné náklady bezodkladne odstrániť a nahradiť Objednávateľovi všetku škodu, ktorá mu v dôsledku uvedeného vznikla.
  11. Licencia sa nevzťahuje na Softvérové produkty tretích strán alebo databázy tretích strán, ktoré sú dostupné na trhu ako tzv. štandardný SW (resp. aj tzv. krabicový SW - ako napr. systémový SW, operačný SW a pod.), a ktorý nebol vytvorený na základe tejto Zmluvy pre Objednávateľa. Na tieto softvérové produkty tretích strán sa budú aplikovať vždy konkrétne licenčné podmienky príslušného subjektu vykonávajúceho majetkové práva autora k danému softvérovému produktu, pričom Poskytovateľ sa v rámci plnenia predmetu tejto Zmluvy zaväzuje pre Objednávateľa zabezpečiť potrebnú licenciu/sublicenciu v rozsahu, ktorý vyžaduje plnenie tejto Zmluvy.
  12. Objednávateľ berie na vedomie, že neoprávnených zásahom do zdrojového kódu, zaniká záruka k Autorskému dielu, resp. k plneniu poskytnutému na základe tejto Zmluvy.

## Článok 9 – Zodpovednosť za vady, za škodu a sankcie

* 1. Poskytovateľ zodpovedá počas platnosti a účinnosti tejto Zmluvy, ako aj po dobu 24 mesiacov od zániku tejto Zmluvy za vady Služieb na objednávku a 1 mesiac za vady Paušálnych služieb, najmä ak predmetné služby boli poskytnuté odlišne od podmienok uvedených v tejto Zmluve. Pri výskyte vady poskytnutých Služieb Objednávateľ na ňu písomne upozorní a Poskytovateľ sa zaväzuje túto vadu na vlastné náklady a v lehote podľa Prílohy č.1 Zmluvy pre Paušálne služby a do 10 dní pre Služby na objednávku od doručenia písomnej reklamácie odstrániť.
  2. Každá zo Zmluvných strán nesie zodpovednosť za spôsobenú škodu v rámci platných všeobecne záväzných právnych predpisov a tejto Zmluvy. Obe Zmluvné strany sa zaväzujú k vyvinutiu maximálneho úsilia k predchádzaniu škodám a k minimalizácii vzniknutých škôd.
  3. V prípade, že Poskytovateľ nedodrží termíny plnenia podľa Prílohy č. 1 Zmluvy, zaväzuje sa uhradiť Objednávateľovi zmluvnú pokutu vo výške 0,5 % z mesačného paušálu za každý deň omeškania.
  4. V prípade, že Poskytovateľ nedodrží termín na odstránenie vady poskytnutých Služieb podľa bodu 9.1. tejto Zmluvy, zaväzuje sa uhradiť Objednávateľovi zmluvnú pokutu vo výške 0,5 % z mesačného paušálu za každý deň omeškania, najviac však do výšky mesačného paušálu
  5. Nárok na zmluvnú pokutu nevzniká vtedy, ak sa preukáže, že omeškanie je spôsobené okolnosťami vylučujúcimi zodpovednosť (vyššia moc). Pre účely tejto zmluvy sa za vyššiu moc považujú udalosti, ktoré nie sú závislé od konania Zmluvných strán, a ktoré nemôžu Zmluvné strany ani predvídať ani nijakým spôsobom priamo ovplyvniť, a to najmä vojna, mobilizácia, povstanie, živelné pohromy, požiare, embargo, karantény.
  6. V prípade omeškania Objednávateľa s úhradou faktúr môže Poskytovateľ vyžadovať úrok z omeškania vo výške podľa príslušných všeobecne záväzných právnych predpisov z nezaplatených čiastok za každý začatý deň omeškania.
  7. Zmluvná pokuta alebo úrok z omeškania sú splatné do 30 dní od vyčíslenia a doručenia druhej Zmluvnej strane na základe faktúry vystavenej dotknutou Zmluvnou stranou, ak sa nedohodnú Zmluvné strany písomne inak.
  8. Dojednaním o zmluvnej pokute podľa predchádzajúceho odseku, ani zaplatením zmluvnej pokuty, nie je nijako dotknuté právo Objednávateľa na náhradu vzniknutej škody.
  9. Zmluvné strany sa zaväzujú uhradiť preukázateľnú škodu, ktorá vznikne druhej Zmluvnej strane v prípade nedodržania podmienok uvedených v tejto Zmluve, ako aj porušením  všeobecne záväzných právnych predpisov, a to až do výšky 100 % z ceny celkom za Služby podľa bodu 7.1 tejto Zmluvy, pričom Zmluvné strany vyhlasujú, že škoda vo výške 100 % z ceny celkom za Služby podľa bodu 7.1 tejto Zmluvy je maximálnou sumou, ktorú je možné ako dôsledok porušenia povinností v súvislosti s touto Zmluvou predvídať a/alebo ktorú je možné predvídať s prihliadnutím na všetky skutočnosti, ktoré sú v čase podpísania tejto Zmluvy Zmluvným stranám známe alebo by mali byť známe pri obvyklej starostlivosti.

## Článok 10 – Práva a povinnosti Zmluvných strán

* 1. Objednávateľ je oprávnený kedykoľvek počas trvania tejto Zmluvy v primeranom rozsahu vykonať kontrolu realizácie Služieb. Objednávateľ je však povinný o svojom zámere vykonať kontrolu informovať Poskytovateľa najmenej tri dni pred plánovaným termínom kontroly. Objednávateľ je oprávnený právo kontroly realizovať sám alebo prostredníctvom svojho zmluvného partnera. Náklady, ktoré Zmluvným stranám vzniknú v súvislosti s výkonom kontroly, znáša každá Zmluvná strana samostatne.
  2. Objednávateľ zabezpečí v nevyhnutnom rozsahu prístup podľa potreby zamestnancom Poskytovateľa do priestorov, v ktorých budú poskytované Služby podľa tejto Zmluvy.
  3. Objednávateľ sa zaväzuje poskytnúť nevyhnutnú súčinnosť Poskytovateľovi pri odstraňovaní Incidentov, najmä umožní prístup servisných pracovníkov Poskytovateľa alebo poverených pracovníkov Poskytovateľa k systémom, zariadeniam a káblovým trasám inštalovaným u Objednávateľa.
  4. Okrem povinnosti podľa bodu 10.3 Zmluvy je Objednávateľ povinný poskytnúť Poskytovateľovi aj ďalšiu nevyhnutnú súčinnosť potrebnú pre riadne a včasné plnenie tejto Zmluvy. Zmluvné strany sa dohodli, že v prípade, ak podmienky poskytnutia nevyhnutnej súčinnosti nie sú výslovne uvedené v tejto Zmluve alebo poskytnutie nevyhnutnej súčinnosti nevyplýva z povahy takejto súčinnosti, je Poskytovateľ povinný na poskytnutie nevyhnutnej súčinnosti preukazne vyzvať Objednávateľa a poskytnúť mu primeranú lehotu na poskytnutie nevyhnutnej súčinnosti. Poskytovateľ nebude v omeškaní s plnením svojich záväzkov z tejto Zmluvy, ak takýto záväzok nemôže riadne a včas splniť pre neposkytnutie nevyhnutnej súčinnosti zo strany Objednávateľa.
  5. Poskytovateľ sa zaväzuje postupovať pri plnení svojich povinností podľa tejto Zmluvy s odbornou starostlivosťou. Poskytovateľ uzatvorením Zmluvy vyhlasuje, že je schopný poskytnúť plnenie podľa tejto Zmluvy riadne a včas podľa podmienok Zmluvy a jej príloh. Zároveň Poskytovateľ vyhlasuje, že disponuje všetkými oprávneniami požadovanými príslušnými všeobecne záväznými právnymi predpismi a príslušnými orgánmi na splnenie podmienok Zmluvy a riadne a včasné poskytnutie Služieb.
  6. Riadne poskytnutie Služieb na objednávku Objednávateľ potvrdí podpisom akceptačného protokolu, ak sa zmluvné strany nedohodnú inak. V prípade ak Objednávateľ v lehote do 5 pracovných dní nepodpíše akceptačný protokol, ani nedoručí Poskytovateľovi v tejto lehote písomné pripomienky voči poskytnutému plneniu, má sa za to, že poskytnuté plnenie bolo akceptované. V takom prípade prílohou faktúry za Služby na objednávku nie je akceptačný protokol.
  7. Poskytovateľ vyhlasuje, vyhlasuje, že v čase uzatvorenia Zmluvy má splnené povinnosti, ktoré mu vyplývajú v zmysle Zákona o registri partnerov verejného sektora.
  8. Ak sa budú na strane Poskytovateľa ako Zmluvnej strany podieľať viaceré subjekty, práva z tejto Zmluvy voči Objednávateľovi môže uplatňovať výlučne vedúci Poskytovateľ [●], IČO: [●]. Vedúci Poskytovateľ podľa predchádzajúcej vety je oprávnený menovať projektového manažéra Poskytovateľa, vykonávať fakturáciu ceny v mene Poskytovateľov, a tiež je za Poskytovateľov výlučne tento oprávnený vykonávať iné práva voči Objednávateľovi vyplývajúce z tejto Zmluvy alebo z všeobecne záväzných právnych predpisov, pokiaľ Zmluva (vrátane príloh) v konkrétnom prípade neurčí inak. Subjekty na strane Poskytovateľa si osobitnou písomnou dohodou určia a vysporiadajú vzájomné záväzky a oprávnenia vyplývajúce im z tejto Zmluvy.
  9. Pokiaľ Poskytovateľ použije na čiastkové dodávky predmetu Zmluvy ďalších čiastkových dodávateľov (ďalej len „**subdodávatelia**“), zodpovedá ako keby plnil sám a je povinný dodať Objednávateľom plnenia na svoju zodpovednosť, v dohodnutom čase a v dohodnutej kvalite. Zoznam subdodávateľov tvorí Prílohu č. 4 tejto Zmluvy.
  10. V prípade, ak Poskytovateľ použije na čiastkové plnenie subdodávateľa podľa predchádzajúceho bodu tohto článku Zmluvy je povinný bezodkladne, t. j. najneskôr v deň, ktorý predchádza dňu, v ktorom subdodávateľ začne plniť predmet Zmluvy, predložiť Objednávateľom písomné oznámenie o použití subdodávateľa, ktoré bude obsahovať minimálne: podiel plnenia Zmluvy, ktorý má Poskytovateľ v úmysle zadať subdodávateľovi a identifikačné údaje navrhovaného subdodávateľa. Poskytovateľ je povinný oznámiť Objednávateľovi akúkoľvek zmenu v údajov subdodávateľa.
  11. Poskytovateľ je povinný zabezpečiť, aby mal splnené povinnosti ohľadom zápisu do registra partnerov verejného sektora vo vzťahu k subdodávateľom Poskytovateľa v zmysle Zákona o registri partnerov verejného sektora.
  12. Poskytovateľ je povinný na plnenie tejto Zmluvy použiť kľúčových expertov, prostredníctvom ktorých preukazoval splnenie podmienok účasti vo Verejnom obstarávaní a ktorí splnili podmienky účasti určené objednávateľom podľa § 34 ods. 1 písm. g) Zákona o verejnom obstarávaní, a expertov, a to počas doby trvania Zmluvy. Zoznam kľúčových expertov a expertov podľa predchádzajúcej vety tvorí ako Príloha č. 5 neoddeliteľnú súčasť tejto Zmluvy, pričom Poskytovateľ je povinný tento zoznam aktualizovať, a to po predchádzajúcom schválení zmeny kľúčového experta alebo experta zo strany objednávateľa v zmysle nasledujúceho bodu tohto článku Zmluvy. Aktuálny zoznam kľúčových expertov a expertov je Poskytovateľ povinný zaslať objednávateľovi elektronicky bezodkladne po schválení zmeny.
  13. Poskytovateľ je povinný vyžiadať si vopred písomný súhlas Objednávateľa, týkajúci sa zmeny kľúčových expertov alebo expertov, ktorých používa na realizáciu tejto Zmluvy. V prípade, ak niektorý z kľúčových expertov alebo expertov ukončí spoluprácu s Poskytovateľom, v prípade úmrtia kľúčového experta alebo experta alebo v inom relevantnom prípade, ktorý zabraňuje kľúčovému expertovi alebo expertovi riadne vykonávať plnenie tejto Zmluvy, je Poskytovateľ povinný o tejto skutočnosti bez zbytočného odkladu písomne informovať Objednávateľa. Poskytovateľ sa zaväzuje, že bude mať na realizáciu plnenia k dispozícii minimálne taký počet kľúčových expertov, aký bol stanovený v rámci podmienok účasti vo Verejnom obstarávaní k predmetu tejto Zmluvy, a minimálne taký počet expertov, ako je uvedené v tejto Zmluve. Pri zmene kľúčového experta alebo experta, musí tento kľúčový expert alebo expert spĺňať minimálne požiadavky stanovené objednávateľom v rámci podmienok účasti na Verejnom obstarávaní k predmetu tejto Zmluvy. Žiadosť o písomný súhlas pri zmene kľúčového experta alebo experta predloží poskytovateľ v písomnej forme spolu s dokladmi preukazujúcimi splnenie predmetných minimálnych požiadaviek na kľúčových expertov alebo expertov pred ich nástupom na výkon činností podľa tejto Zmluvy. Po kladnom stanovisku objednávateľa môže príslušný kľúčový expert alebo expert začať vykonávať príslušné činnosti v rámci plnenia tejto Zmluvy.
  14. Pre zamedzenie pochybností, v prípade aktualizácie Prílohy č. 4, t. j. zmena údajov o Subdodávateľoch, resp. zmena a/alebo doplnenie Subdodávateľa, ako ani v prípade aktualizácie Prílohy č. 5, t. j. zmena údajov o kľúčových expertoch alebo expertoch, resp. zmena a/alebo doplnenie kľúčového experta alebo experta, nie je potrebné vyhotoviť dodatok k tejto Zmluve.
  15. Poskytovateľ je povinný do 10 pracovných dní odo dňa podpisu tejto Zmluvy predložiť Objednávateľovi:
      1. platný certifikát o zavedení systému manažérstva IT služieb, vydaný nezávislou inštitúciou, ktorým sa potvrdzuje splnenie podmienok vyplývajúcich z normy ISO 20000. Poskytovateľ môže využiť systémy manažérstva IT služieb vyplývajúce z európskych noriem. Objednávateľ uzná ako rovnocenné osvedčenia vydané príslušnými orgánmi členských štátov;
      2. platný certifikát o zavedení systému manažérstva informačnej bezpečnosti v oblasti informačných technológií, vydaný nezávislou inštitúciou, ktorým sa potvrdzuje splnenie podmienok vyplývajúcich z normy ISO 27001. Poskytovateľ môže využiť systémy manažérstva informačnej bezpečnosti v oblasti informačných technológií vyplývajúce z európskych noriem. Objednávateľ uzná ako rovnocenné osvedčenia vydané príslušnými orgánmi členských štátov;
      3. potvrdenie o uzatvorenom poistení zodpovednosti za škodu spôsobenú podnikateľom v predmete Zmluvy v minimálnej výške 1 000 000 EUR, alebo ekvivalent v inej mene, počas celej doby trvania tejto zmluvy, pričom v prípade, že táto poistná zmluva bude uzatvorená na dobu neurčitú, Poskytovateľ predloží na vyzvanie Objednávateľovi vždy aktuálne potvrdenie o zaplatení poistného.
  16. Porušenie ktoréhokoľvek záväzku Poskytovateľa podľa ods. 10.15 tohto článku Zmluvy znamená podstatné porušenie Zmluvy Poskytovateľom.

## Článok 11 – Jazyk Zmluvy a komunikácia

* 1. Objednávateľ a Poskytovateľ sa zaväzujú bezodkladne oznámiť druhej Zmluvnej strane akúkoľvek zmenu svojich kontaktných údajov.
  2. Každá správa, súhlas, schválenie alebo rozhodnutie, ktoré sa požadujú na základe Zmluvy, sa vyhotovia, pokiaľ nie je stanovené inak, v písomnej podobe. Odosielateľ akejkoľvek písomnej správy môže požadovať písomné potvrdenie príjemcu.
  3. Dokumenty odoslané druhej Zmluvnej strane na adresu jej sídla uvedenú v tejto Zmluve alebo neskôr písomne oznámené, sa považujú za prevzaté druhou Zmluvnou stranou aj v deň odmietnutia prevzatia zásielky druhou Zmluvnou stranou vyznačeným poštou a v posledný deň úložnej lehoty zásielky, aj keď si ju druhá Zmluvná strana neprevzala.
  4. Jazyk Zmluvy a celej písomnej komunikácie medzi Objednávateľom a Poskytovateľom a tretími osobami je slovenský jazyk.

## Článok 12 - Ukončenie Zmluvy

* 1. Táto Zmluva môže byť skončená písomnou dohodou Zmluvných strán, uplynutím doby, na ktorú bola uzavretá, odstúpením zo strany tej Zmluvnej strany, ktorej to umožňuje všeobecne záväzný právny predpis alebo táto Zmluva a výlučne z dôvodov, ktoré stanovuje všeobecne záväzný právny predpis (najmä § 19 Zákona o verejnom obstarávaní) alebo táto Zmluva a písomnou výpoveďou podľa bodu 12.8. tohto článku.
  2. Objednávateľ je oprávnený odstúpiť od Zmluvy pre podstatné porušenie Zmluvy. Okrem prípadov uvedených v § 344 Obchodného zákonníka a prípadov podstatného porušenia Zmluvy takto označených v texte Zmluvy alebo príloh je Objednávateľ oprávnený odstúpiť od Zmluvy najmä v prípade, ak:
     1. si Poskytovateľ opakovane (minimálne 3krát) neplní svoje povinnosti vyplývajúce zo Zmluvy a napriek predchádzajúcemu písomnému upozorneniu Objednávateľa nevykoná nápravu ani v dodatočnej primeranej lehote,
     2. sa Poskytovateľ stane spoločnosťou v kríze v zmysle § 67a Obchodného zákonníka, je v úpadku alebo ak je na majetok Poskytovateľa začatá exekúcia, Poskytovateľ vstúpil do likvidácie, preruší alebo skončí svoju podnikateľskú činnosť, alebo
     3. Poskytovateľ alebo jeho štatutárny zástupca je právoplatne odsúdený za trestný čin spáchaný v súvislosti s výkonom jeho činnosti, alebo podnikaním, alebo
     4. Poskytovateľ stratí právne predpoklady na riadne plnenie Zmluvy.
  3. Poskytovateľ je oprávnený odstúpiť od Zmluvy v prípade, že Objednávateľ je v omeškaní s platením svojich peňažných záväzkov a toto omeškanie trvá po dobu dlhšiu než 45 (štyridsaťpäť) dní po ich splatnosti.
  4. Odstúpením od Zmluvy nie sú dotknuté ustanovenia týkajúce sa najmä ochrany informácií, voľby práva, zmluvných pokút a riešenia sporov.
  5. V prípade odstúpenia od tejto Zmluvy si Zmluvné strany ponechajú doposiaľ akceptované plnenia, vykonané v súlade s podmienkami uvedenými v tejto Zmluve a jej prílohách a úhrady za ne. Ohľadom plnení, ktoré neboli riadne ukončené ku dňu zániku Zmluvy, pripraví Poskytovateľ ich inventarizáciu a Objednávateľ bude oprávnený, ale nie povinný ich prevziať, pokiaľ uhradí príslušnú časť zmluvnej ceny zodpovedajúcej miere rozpracovanosti podľa dohody Zmluvných strán.
  6. Odstúpenie od Zmluvy je považované za doručené druhej Zmluvnej strane prevzatím alebo odmietnutím prevzatia zásielky. Ak ju nemožno druhej Zmluvnej strane doručiť na adresu uvedenú v Zmluve, alebo na korešpondenčnú adresu oznámenú zmluvnej strane, považuje sa listina o odstúpení za doručenú ku dňu uloženia zásielky na pošte. Účinky odstúpenia od Zmluvy nastanú doručením listiny o odstúpení.
  7. Odstúpením od Zmluvy nebude dotknutá platnosť autorských licencií udelených touto Zmluvou alebo na jej základe k tým častiam, ktoré Objednávateľ riadne prevzal.
  8. Túto Zmluvu môže každá zo Zmluvných strán písomne vypovedať aj bez udania dôvodu s výpovednou lehotou **tri (3) mesiace**. Výpovedná lehota začína plynúť prvým dňom mesiaca nasledujúceho po mesiaci, v ktorom bola písomná výpoveď doručená druhej zmluvnej strane.
  9. V prípade podstatného porušenia Zmluvy Poskytovateľom, ako aj v prípade, ak nastanú ďalšie skutočnosti uvedené v odseku 12.2. tohto článku Zmluvy, je Objednávateľ oprávnený vykonať zmenu Zmluvy spočívajúcu v zmene osoby Poskytovateľa, a to nahradením pôvodného Poskytovateľa (ďalej len „**Pôvodný Poskytovateľ**“) novým Poskytovateľom v súlade s § 18 Zákona o verejnom obstarávaní. Zmenu v osobe Poskytovateľa je Objednávateľ oprávnený vykonať vo forme písomného dodatku k tejto Zmluve, uzatvoreného medzi Objednávateľom a subjektom, ktorý ako uchádzač vo Verejnom obstarávaní splnil podmienky účasti, všetky požiadavky na predmet zákazky, vrátane splnenia povinností v zmysle súťažných podkladov vo Verejnom obstarávaní a umiestnil sa na ďalšom mieste v poradí v rámci Verejného obstarávania (ďalej len „**Nový Poskytovateľ**“). Ak v poradí druhý uchádzač vo Verejnom obstarávaní nesúhlasí s uzavretím dodatku k Zmluve, Objednávateľ je oprávnený nahradiť Pôvodného Poskytovateľa Novým Poskytovateľom v poradí ďalším uchádzačom. Ak aj ten odmietne, Objednávateľ postupuje podľa predchádzajúcich viet.
  10. Poskytovateľ súhlasí s takouto zmenou Zmluvy, ak Objednávateľ nahradí Poskytovateľa Novým Poskytovateľom podľa odseku 12.9 tohto článku Zmluvy. Poskytovateľ súhlasí s tým, že nadobudnutím účinnosti dodatku k Zmluve prestáva byť Zmluvnou stranou Zmluvy a Zmluvou stranou Zmluvy sa stáva Nový Poskytovateľ. Na vzájomné vysporiadanie plnení medzi Pôvodným Poskytovateľom a Objednávateľom sa aplikujú ustanovenia odseku 12.5 tohto článku Zmluvy.
  11. Pôvodný Poskytovateľ je povinný za účelom zmeny Zmluvy podľa odseku 12.9 tohto článku Zmluvy poskytnúť Objednávateľovi všetku potrebnú súčinnosť, najmä vykonať úkony, ktoré sú nevyhnutné na riadne plnenie Zmluvy do okamihu zmeny v osobe Poskytovateľa, odovzdať Objednávateľovi všetky potrebné informácie a dokumenty v súvislosti s dodaným plnením podľa Zmluvy tak, aby nedošlo k vzniku škody alebo inej ujmy Objednávateľovi.
  12. V prípade omeškania Pôvodného Poskytovateľa s plnením povinnosti podľa odseku 12.11 tohto článku Zmluvy (neposkytnutie súčinnosti) vzniká Objednávateľovi za každý začatý deň omeškania nárok na zaplatenie zmluvnej pokuty zo strany Pôvodného Poskytovateľa a vo výške 1.000,- Eur. Povinnosť nahradiť škodu vzniknutú v dôsledku porušenia povinnosti zabezpečenej zmluvnou pokutou ostáva zaplatením zmluvnej pokuty nedotknutá v rozsahu prevyšujúcom zmluvnú pokutu.

## Článok 13 - Urovnanie sporov

* 1. Objednávateľ a Poskytovateľ vynaložia všetko úsilie, aby priateľsky urovnali akýkoľvek spor vzťahujúci sa na Zmluvu, ktorý medzi nimi vznikne.
  2. V prípade sporu si Zmluvné strany navzájom písomne oznámia svoje stanovisko k danému sporu a akékoľvek riešenie, ktoré považujú za prijateľné. Ak to jedna zo Zmluvných strán považuje za užitočné, Zmluvné strany sa stretnú a pokúsia sa daný spor urovnať. Zmluvná strana odpovie na žiadosť druhej Zmluvnej strany o mimosúdne urovnanie sporu do 30 dní od prijatia takejto žiadosti. Maximálna lehota stanovená na dosiahnutie mimosúdneho urovnania sporu je 120 dní odo dňa prijatia žiadosti o mimosúdne urovnanie sporu.
  3. Ak sa urovnanie sporu nedosiahne v priebehu 120 dní od pokusu o mimosúdne urovnanie sporu, môže sa každá Zmluvná strana obrátiť na príslušný súd.

## Článok 14 - Ochrana osobných údajov a bezpečnosť

* 1. Zmluvné strany berú na vedomie, že pri plnení tejto Zmluvy Poskytovateľom môže dôjsť k spracúvaniu osobných údajov. Zmluvné strany sa zaväzujú dodržiavať pri plnení tejto Zmluvy ustanovenia zákona o ochrane osobných údajov ako aj Nariadenia GDPR. Zmluvné strany do 10 pracovných dní odo dňa uzatvorenia tejto Zmluvy uzatvoria zmluvu podľa Nariadenia GDPR a Zákona o ochrane osobných údajov, v ktorej budú upravené práva a povinnosti Zmluvných strán pri spracúvaní osobných údajov.
  2. Poskytovateľ sa zaväzuje, že
     1. údaje poskytnuté Objednávateľom Poskytovateľovi pri plnení tejto Zmluvy, ako i všetky údaje, ďalšie dokumenty, podklady alebo akékoľvek iné informácie (vrátane všetkých súborov, originálov alebo kópií dokumentov alebo poznámok), zaznamenané či už v písomnej, v elektronickej alebo v akejkoľvek inej zmyslami vnímateľnej podobe, odovzdané, poskytnuté, sprístupnené alebo akýmkoľvek iným spôsobom získané od Objednávateľa (ďalej len „**dôverné informácie**“), bude udržovať v tajnosti a zachovávať o nich mlčanlivosť, bude ich chrániť pred zneužitím, poškodením, zničením, znehodnotením, stratou alebo odcudzením, nevyzradí ich, nesprístupní ich, nezverejní ich, nebude ich šíriť, nebude ich používať inak ako na plnenie podľa tejto Zmluvy, nevyužije ich vo vlastný prospech, ani v prospech akejkoľvek tretej osoby, ani ich nebude používať v rozpore s týmto záväzkom a ani akékoľvek z dôverných informácií neodovzdá, ani neposkytne inej osobe, a to počas, ani po ukončení Zmluvy, a že okamžite po ukončení Zmluvy vráti Objednávateľovi a/alebo vymaže, zničí všetky dôverné informácie;
     2. zabezpečí riadne a včasné utajenie a zachovanie mlčanlivosti o dôverných informáciách v rozsahu podľa bodu 14.2.1 tejto Zmluvy aj u všetkých osôb podieľajúcich sa na plnení Zmluvy;
     3. zabezpečí ochranu dôverných informácií v súlade s ďalšími ustanoveniami tejto Zmluvy v neobmedzenom vecnom, územnom a časovom rozsahu;
     4. dôverné informácie neposkytne v akejkoľvek podobe tretím osobám bez predchádzajúceho písomného súhlasu Objednávateľa, a tieto informácie nepoužije pre iné účely, ako na plnenie podľa tejto Zmluvy.

## Článok 15 - Záverečné ustanovenia

* 1. Táto Zmluva nadobúda platnosť dňom jej podpisu oprávnenými osobami obidvoch Zmluvných strán a účinnosť dňom nasledujúcim po dni jej zverejnenia v Centrálnom registri zmlúv v súlade s § 47a zákona č. 40/1964 Zb. Občianskeho zákonníka v znení neskorších predpisov a so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
  2. Poskytovateľ a Objednávateľ sa dohodli, že obsah tejto Zmluvy je pre nich záväzný.
  3. Zmluvu je možné meniť a dopĺňať len prostredníctvom číslovaných písomných dodatkov, podpísaných oprávnenými zástupcami Zmluvných strán.
  4. Uzavretý dodatok musí byť v súlade s platným zákonom o verejnom obstarávaní a príslušnou judikatúrou a rozhodovacou praxou týkajúcou sa uzatvárania dodatkov k Zmluvám zadávaným verejným obstarávaním. Poskytovateľ je v prípade potreby povinný požiadať Objednávateľa písomne o zmenu Zmluvy, navrhovanú zmenu riadne zdôvodniť a navrhnúť text zmeny Zmluvy. Objednávateľ posúdi navrhovanú zmenu Zmluvy a najneskôr do 30 dní odo dňa obdŕžania žiadosti sa rozhodne, či prijme navrhovanú zmenu Zmluvy. Ak je zmena Zmluvy spôsobená neplnením alebo porušením Zmluvy Poskytovateľom, všetky dodatočné výdavky spojené s touto zmenou znáša Poskytovateľ.
  5. Táto Zmluva sa uzatvára na dobu určitú na 3 roky odo dňa nadobudnutia účinnosti Zmluvy. Ak to z povahy záväzkov vyplýva, tieto medzi Zmluvnými stranami pretrvajú aj po ukončení Zmluvy.
  6. V prípade potreby je možné po vzájomnej dohode obidvoch Zmluvných strán a v súlade s bodom 15.4. tohto článku, platnosť Zmluvy predĺžiť na nevyhnutnú dobu.
  7. Táto Zmluva je vyhotovená v šiestich rovnopisoch v slovenskom jazyku, z ktorých Objednávateľ dostane štyri a Poskytovateľ dva rovnopisy.
  8. Neoddeliteľnou súčasťou tejto Zmluvy sú jej nasledovné prílohy:

Príloha č. 1: Špecifikácia Služieb, ktorá je tvorená nasledujúcimi dokumentmi:

Príloha č. 1A: Popis Informačného systému Register adries

Príloha č. 1B: Popis Služieb

Príloha č. 1C: Podmienky poskytovania Služieb

Príloha č. 2: Vlastný návrh plnenia

Príloha č. 3: Štruktúrovaný rozpočet

Príloha č. 4: Zoznam subdodávateľov

Príloha č. 5: Zoznam kľúčových expertov

* 1. Ustanovenia tejto Zmluvy majú prednosť pred ustanoveniami jej príloh č. 1 až 5 a v prípade akýchkoľvek rozporov medzi obsahom tejto Zmluvy a jej prílohami č. 1 až 5, platia prednostne ustanovenia tejto Zmluvy.
  2. Ak sa niektoré z ustanovení tejto Zmluvy stane nezákonným, neplatným alebo nevymáhateľným podľa platného práva, ostatné ustanovenia zostávajú plne platné a účinné.
  3. Rozhodným právom pre všetky právne vzťahy súvisiace s touto Zmluvou je právo platné v Slovenskej republike. Práva a povinnosti, ktoré vznikli na základe tejto Zmluvy, alebo v súvislosti s touto Zmluvou sa riadia Obchodným zákonníkom, a tam kde to vyplýva z príslušných právnych predpisov aj zákonom č. 40/1964 Zb. Občiansky zákonník a Autorským zákonom, v ich aktuálnom znení platnom v Slovenskej republike.
  4. Zmluvné strany po prečítaní Zmluvy vyhlasujú, že súhlasia s jej obsahom a prílohami, ktoré tvoria jej súčasť, že ju podpisujú bez nátlaku a nie za nápadne nevýhodných podmienok. Obsah tejto Zmluvy predstavuje skutočnú a slobodnú vôľu Zmluvných strán.

Za Objednávateľa: Za Poskytovateľa: